Blodig Reginiussen matchvinner med brukket nese: - Hørte det knase
ARTIKKELEN ER OVER TRE ÅR GAMMEL – Jeg hadde en følelse av noen lå i luften. Derfor ville jeg ikke bli byttet ut, sier Tore Reginiussen. Altaværingen kjempet ballen i mål etter et meget godt frispark av Pål André Helland. Midtstopperen traff på andre forsøk. Først med hodet, så med venstrefoten. Bedre bursdagsgave på sin egen 30 årsdag kunne han neppe fått. – Men jeg går ikke på byen slik jeg ser ut. Jeg har fått beskjed om å gå med bomull i nesen frem til mandag ettermiddag. Det blir bursdagsfeiring hjemme, sier Reginiussen. Kåre Ingebrigtsen kaller det en styrke at Rosenborg til slutt malte Aalesund i stykker. Han mener det skulle stått 3 – 0 til pause. Og når VG forteller han at RBK er på tabelltoppen kommer det temmelig kjapt. – Vi gir ikke dét fra oss. Nå har vi tenkt å være der resten av sesongen, sier Kåre Ingebrigtsen. På spørsmål om Reginiussen egentlig burde vært tatt av istedenfor å spille videre med brukket nese gliste RBK-trenere godt mens han serverte følgende kommentar.– 30 år i dag, og brukket nese. Nei, så pass må det være. Sånn er det i Trøndelag. Når du fyller 30 ender det som oftest på brukket nese. Jeg vil tro at han synes det er bedre å gjøre det her på Lerkendal foran 17.000 tilskuere enn på et lokale i Alta, sier Kåre Ingebrigtsen. Men egentlig skulle han vært byttet ut før han ordnet 1 – 0 etter 69 minutter. Han ble liggende lenge på gresset mens blodet rant fra nesen etter en duell med Franck Boli. Altaværingen reiste seg imidlertid etter legebehandling – og fortsatt med bomullsdotter og plaster – over halve ansiktet. Han sto i pressesonen på Lerkendal med hoven nese og snakket med nasal stemme. Drakten var full av blod. Men det brydde han seg mindre om. Gleden over og blir «krigens vinner» var åpenbart stor. – Jeg har brukket nesen to-tre ganger tidligere, så dette er ikke nytt for meg. Hvordan det blir videre, om jeg kanskje spiller med maske får vi se senere, sier Reginiussen. Les også: Her ryker 2015- sesongen for Reginiussen Det var mot nettopp Aalesund i serieåpningen i fjor (5 – 0) at Reginiussen opplevde det virkelige marerittet. Akillesen røk. Nesten hele sesongen gikk i vasken. Dagens kamp var ikke uten kontroverser. I forkant av frisparket som førte til målet skulle det muligens vært frispark til Aalesund isteden. – Vi går hjem med en jævlig dårlig følelse. Ni av ti ganger er det frispark i slike situasjoner, sier en frustrert John Arne Riise. Pål André Helland tar tak i trøya til Mikkel Kirkeskov og river han tilsynelatende over ende. – Jeg håper dommeren ser på situasjonen i etterkant og innrømmer feilen. Fordi det blir en kjip seks timers busstur tilbake for oss nå, sier Riise.Rosenborg hadde fem målsjanser de første 45 minuttene. Tre av dem av det fete slaget var ikke nok. Aalesund-keeper Andreas Lie viste klasse. Gjestene forsvarte seg godt. Og på toppen av det hele kunne de med litt mer dyktighet ha gått til pause med ett måls ledelse. Men Franck Boli gikk seg fast på uforklarlig vis to minutter før pausesignalet da bare André Hansen sto i veien for scoring. RBK-keeperen stupte inn i situasjonen. Da ballen var fri igjen klarte heller ikke Aron Thrandarson å lure Hansen. Christian Gytkjær måtte ut med skade etter 21 minutter. Før RBK-spissen byttet med Matthías Vilhjálmsson hadde han en utmerket heading som Andreas Lie fikk hånden på etter 11 minutter. Les også: Ingebrigtsen: – De Lanlay terroriserte VålerengaYann-Erik de Lanlay var banens beste mot Vålerenga i forrige serierunde da trønderne vant 2 – 0 på Ullevaal. Glimtvis viste han frem sin geniale pasningsfot. Etter 28 spilte minutter samspilte han med Mike Jensen. Dansken tverrvendte og løftet ballen mot krysset. Der var Lie med en praktfull enhåndsredning. De Lanlay hadde regien på 1. omgangs største sjanse. Inn fra venste – på hodet til Vilhjalmsson – og ny praktfull redning av Lie. Ikke rart RBK-islendingen så fullstendig oppgitt ut og trener Kåre Ingebrigtsen slo ut med armene i sin dunfulle svarte vinterjakke på sidelinjen. VG Live: Se kampen minutt for minutt RBK fortsatt med samme offensiv etter pause. Sjansene var mange. Men Lie sto i veien for det aller meste. En praktkamp av Aalesund-keeperen. – Vi taper fortjent, men vi raner nesten med oss ett poeng, sier Andreas Lie. Han medgir at han var «på» frisparket til Helland før Reginiussen satte inn matchvinner-goalen. – Det var en av mine beste kamper i Tippeligaen. Og da føles det surt at vi ikke fikk ett poeng, sier Lie.
(Rosenborg – Aalesund 1-0) Tore Reginiussen (30) hørte nesen brakk – men nektet å gå av før han hadde blitt matchvinner for Rosenborg.